b'\n_START_ARTICLE_\nRodilnik\n_START_PARAGRAPH_\nRod\xc3\xadlnik ali g\xc3\xa9nitiv je v sloven\xc5\xa1\xc4\x8dini 2. sklon in je sklon, ki ka\xc5\xbee tudi na izvor. Latinski slovni\xc4\x8darji so gr\xc5\xa1ko poimenovanje ptosis genike, sklon izvora, napa\xc4\x8dno prevedli iz gr\xc5\xa1\xc4\x8dine v latin\xc5\xa1\xc4\x8dino kot genetivus, sklon rojevanja. Od tod izvira slovensko poimenovanje rodilnik. Po njem se vpra\xc5\xa1amo z vpra\xc5\xa1alnico koga ali \xc4\x8desa.  V sloven\xc5\xa1\xc4\x8dini je edninski rodilnik sklon z veliko obvestilnostjo, saj odkriva sklanjatev dolo\xc4\x8dene besede in tudi njen naglasni tip.'